莊子集解勘誤

中華書局新編諸子集成之《莊子集解》，以其易得，流傳甚廣，而點校甚爲粗疏。功課之餘，為之重校一過，例略如下：[1]《莊子》本文多有重出者，王氏注出者十不七八，今據所知補足；[2] 王氏《集解》於文字考證不甚著力，而以詮釋意旨為多；凡此之類，若不是明顯謬誤，則悉不刊正； [3] 《集釋》无、無錯見，《集解》亦如是，有《集釋》作无而《集解》作無者，有《集釋》作無而《集解》作无者，凡此之類，悉不出校記；[4]錄入係用拼音，容或有錯訛，悉以原書為准。[5]《集解》晚出，且不作考證功夫，故无版本價值，其載《莊子》字句與《集釋》相左者，悉當依《集釋》改正。
萊陽不繫舟謹識。 

序 
[集解] 又曰：“周將處乎材不材之間。” 
[舟案] 《山木篇》原作“周將處乎材與不材之間”，序脫與字。 
内篇 
逍遙游第一 
●葉2 
[本文] 槍榆枋 
[舟案] 《集釋》點校者據《釋文》改槍爲“搶” 
●葉4 
[本文] 辨乎榮辱之境 
[舟案] 《集釋》辨作辯，通。 
●葉6 
[本文] 將磅礴萬物 
[舟案] 《集釋》磅作旁 
●葉7 
[本文] 今子有五石之瓠，何不慮以爲大樽而浮於江湖？ 
[舟案] 《集釋》浮於江湖作浮乎江湖。 
齊物論第二 
●葉9 
[集解] 故視天下之言，如天籟之旋怒旋已 
[舟案] 旋怒旋已者乃是地籟，非天籟也，《集解》誤 
●葉12 
[本文] 必有真宰，而特不得其眹。可形已信 
[舟案] 必，《集釋》作若，是。已信，《集釋》作己信。 
[本文] 其臣妾不足以相治也 
[舟案] 《集釋》“也”作乎。 
●葉16 
[本文] 其成也，毀也。 
[舟案] 《庚桑楚篇》：“其成也，毀也。” 
[本文] 適得而幾已 
[舟案] 《集釋》已作矣。 
●葉19 
[本文] 而太山為小 
[舟案] 《集釋》太作大 
●葉21 
[本文] 注焉而不滿，酌焉而不竭 
[舟案] 《天地篇》：“注焉而不滿，酌焉而不竭。” 
●葉23 
[本文] 疾雷破山、風振海 
[舟案] 《集釋》點校者據趙諫議本於“風振海”上補“飄”字，是 
[本文] 死生无變於己 
[舟案] 《德充符篇》：“死生亦大矣，而不得與之變。”又，《田子方篇》：“死生亦大矣，而无變乎己。” 
●葉24 
[集解]《尸子》：“天地四方曰宇，古往今來曰宙。” 
[舟案] 《尸子》今佚。《世說新語•排調篇》劉孝標注引作“天地四方曰宇，往古來今曰宙”，當是。 
養生主第三 
●葉29 
[本文] 道大窾 
[舟案] 《集釋》道作導 
人間世第四 
●葉35 
[本文] 有而爲之 
[舟案] 《集釋》點校者据《闕誤》引張君房本及成疏，於“有”字下補一“心”字。 
[本文] 仲尼曰：一若志 
[舟案] 《集釋》作“若一志” 
●葉37 
[本文] 伏羲、几蘧 
[舟案] 伏羲，《集釋》作伏戲，通。 
●葉38 
[本文] 无所逃於天地之間 
[舟案] 《庚桑楚篇》：“无所逃於天地之間。” 
[本文] 知其不可而安之若命，德之至也 
[舟案] 《德充符篇》：“知不可奈何而安之若命，惟有德者能之。” 
●葉40 
[本文] 汝不知夫螳螂乎？怒其臂以當車轍，不知其不勝任也 
[舟案] 《天地篇》：“猶螳螂之努臂以當車軼，則必不勝任矣。” 
●葉41 
[本文] 至乎曲轅 
[舟案] 《集釋》乎作於 
●葉42 
[本文] 故不終其天年而中道夭 
[舟案] 《大宗師篇》：“終其天年而不中道夭。” 
[本文] 則軸解而不可為棺槨 
[舟案] 《集釋》“不可”下有“以”字 
●葉43 
[本文] 嗟夫！神人以此不材 
[舟案] 《集釋》夫作乎 
[本文] 而中道已夭於斧斤 
[舟案] 《集釋》作“而中道之夭於斧斤”。 
●葉44 
[本文] 吾行卻曲 
[舟案] 《集釋》卻作郤，未知孰是。《集解》似義勝 
德充符第五 
●葉47 
[本文] 而況不如丘者乎 
[舟案] 不如，《集釋》作不若 
[本文] 死生亦大矣，而不得與之變 
[舟案] 《齊物論篇》：“死生无變於己。” 《田子方篇》：“死生亦大矣，而无變乎己。” 
●葉48 
[本文] 將求名而能自要者，而猶若此 
[舟案] 若此，《集釋》作若是 
●葉49 
[本文] 知不可奈何而安之若命，惟有德者能之。 
[舟案] 《人間世篇》：“知其不可而安之若命，德之至也。” 
●葉50 
[本文] 夫天无不覆，地无不載 
[舟案] 《大宗師篇》：“天无私覆，地无私載。” 
●葉51 
[本文] 常和而已矣 
[舟案] 《集釋》作“常和人而已矣”，此脫人字。 
[本文] 氾而若辭 
[舟案] 成《疏》：“氾若者，是无的當不係之貌也。”可知“而”字衍。《集釋》點校者據以刪“而”字，是。 
大宗師第六 
●葉55 
[本文] 終其天年而不中道夭者 
[舟案] 《人間世篇》：“故不終其天年而中道夭。” 
[本文] 入水不濡，入火不熱 
[舟案] 《秋水篇》：“火弗能熱，水弗能溺。”義相比。 
[本文] 其寢不夢，其覺无憂 
[舟案] 《刻意篇》：“其寢不夢，其覺无憂。” 
●葉56 
[本文] 利澤施於萬物，不為愛人 
[舟案] 《集釋》於作乎。案，《天道篇》：“澤及萬世而不爲仁。” 
●葉57 
[本文] 是役人之役，適人之適，而不自適其適也 
[舟案] 《駢拇篇》：“是得人之得而不自得其得，適人之適而不自適其適者也。” 
●葉58 
[本文] 與其譽堯而非桀 
[舟案] 《集釋》桀下有也字 
●葉60 
[本文] 長於上古而不為老 
[舟案] 《天道篇》：“長於上古而不爲壽。” 
●葉61 
[本文] 其爲物，无不將也，无不迎也 
[舟案] 《應帝王篇》：“不將不迎，應物不藏。”《知北游篇》：“无有所將，无有所迎。” 
●葉62 
[本文] 孰知生死存亡之一體者 
[舟案] 生死，《集釋》作“死生”，當據乙。 
●葉63 
[本文] 倚其戶與之語曰：“偉哉造物！…… 
[舟案] 造物，《集釋》作“造化”，是 
●葉64 
[本文] 三人相視而笑，莫逆於心，遂相與友 
[舟案] 《集釋》作“遂相與爲友”，當從。 
●葉65 
[本文] 彼方且與造物者爲人 
[舟案] 《應帝王篇》：“予方將與造物者爲人。” 
●葉68 
[本文] 吾師乎，吾師乎，虀萬物而不為義，澤及萬世而不爲仁，長於上古而不為老，覆載天地、刻彫眾形而不為巧。 
[舟案] 《天道篇》：“虀萬物而不為戾，澤及萬世而不爲仁，長於上古而不爲壽，覆載天地、刻彫眾形而不為巧。” 以彼正是，當改《大宗師篇》“義”字為“戾”。 
●葉69 
[本文] 吾思乎使我至此極者而弗得也 
[舟案] 思乎，《集釋》作“思夫”，是 
[本文] 天无私覆，地无私載 
[舟案] 《德充符篇》：“夫天无不覆，地无不載。” 
應帝王第七 
●葉70 
[本文] 其臥徐徐，其覺于于 
[舟案] 《盜跖篇》：“臥則居居，起則于于。” 
[本文] 一以己為馬，一以己為牛 
[舟案] 《天道篇》：“昔者子呼我牛也而謂之牛，呼我馬也而謂之馬。”義相比 
●葉71 
[本文] 而曾二蟲之无知！ 
[集解] 曾是人之无知不如二蟲乎! 
[舟案] 《集解》說繆甚。疑《莊子》本作“无如”，後人以習見“无知”而臆改。 
[本文] 予方將與造物者爲人 
[舟案] 《大宗師篇》：“彼方且與造物者爲人。” 
[本文] 胥易技係，勞形怵心者也 
[舟案] 《天地篇》：“是胥易技係，勞形怵心者也。” 
[本文] 且也虎豹之文來田，猿狙之便、執斄之狗來藉。 
[舟案] 《集解》曰：“二語亦見《天地篇》。”案，“二語”當作“四語”，合上“胥易技係，勞形怵心者也”皆另見《天地篇》。 
●葉72 
[本文] 知人之生死存亡 
[舟案] 生死，《集釋》作“死生”，當據乙 
●葉74 
（《集解》校記[一]：也，《集釋》本作矣） 
[舟案] 說非是。《集釋》作“已”不作“矣”。 
●葉75 
[本文] 至人之用心若鏡 
[舟案] 《天道篇》：“聖人之心靜乎，天地之鑑也，萬物之鏡也。”義相比。 
外篇 
駢拇第八 
●葉78 
[本文] 鶴脛雖長，斷之則悲 
[舟案] 《庚桑楚篇》：“鶴脛有所節，解之也悲。” 
●葉79 
[本文] 決性命之情而饕富貴 
[舟案] 富貴，《集釋》作“貴富”，當據乙 
[本文] 且夫待鈎繩規矩而正者，是削其性 
[舟案] 《集釋》削其性下有“也”字 
●葉81 
[本文] 是得人之得而不自得其得，適人之適而不自適其適者也。 
[舟案] 《集釋》不自得其得下有“者也”二字。案，《大宗師篇》：“是役人之役，適人之適，而不自適其適也。” 
馬蹄第九 
●葉84 
[本文] 民居不知所為，行不知所之 
[舟案] 《庚桑楚篇》：“行不知所之，居不知所為。” 
[本文] 縣企仁義以慰天下之心 
[舟案] 《集釋》企作跂，通 
胠篋第十 
●葉89 
[本文] 故上悖日月之明，下爍山川之精，中墮四時之施 
[舟案] 《天運篇》：“上悖日月之明，下爍山川之精，中墮四時之施。” 
在宥第十一 
●葉92 
[本文] 堯舜於是乎股无胈，脛无毛 
[舟案] 《天下篇》：“腓无胈，脛无毛。” 
●葉93 
[本文] 聞廣成子在於空同之上 
[舟案] 《集釋》點校者據《莊子闕誤》引張君房本及成《疏》改爲“聞廣成子在於空同之山”，是。 
●葉94 
[本文] 吾形未嘗衰 
[舟案] 《集釋》嘗作常，通 
[本文] 來！吾語女 
[舟案] 《集釋》吾作余 
●葉95 
[本文] 而百姓隨予所往 
[舟案] 《集釋》作“而民隨予所往”。 
●葉96 
[本文] 夫以出於眾為心者 
[舟案] 《集釋》於作乎 
[本文] 其喪人之國也 
[舟案] 《集釋》其作而 
天地篇第十二 
●葉99 
[本文] 故通于天地者，德也；行於萬物者，道也 
[舟案] 《集釋》點校云《闕誤》引江南古藏本作“故通于天者，道也；順於地者，德也；行於萬物者，義也”，案今本《莊子》誤，不可通，當從《闕誤》所引改。 
●葉101 
[本文] 視乎冥冥，聼乎无聲 
[舟案] 《天運篇》：“聼之不聞其聲，視之不見其形。”《知北游篇》：“視之无形，聼之无聲。” 
[本文] 大小長短修遠 
[舟案] 此處文不成義。《淮南子•原道篇》：“大小脩短，各有其具。”當是襲用《莊子》此文，不訛，可據以改今本《莊子》。 
●葉103 
[本文] 三患莫至 
[集解] 成云：“三患，前富、壽、多男子也。” 
[舟案] 成說非是。華封人不欲堯辭富、壽、多男子，是不以此三者爲患也。三患者，多懼、多事、多辱也。 
[本文] 且然无間 
[舟案] 《集釋》作“且然无閒”，二字可通 
●葉105 
[本文] 猶螳螂之努臂以當車軼，則必不勝任矣。 
[舟案] 《人間世篇》：“汝不知夫螳螂乎？怒其臂以當車轍，不知其不勝任也。” 
●葉108 
[本文] 注焉而不滿，酌焉而不竭 
[舟案] 《齊物論篇》：“注焉而不滿，酌焉而不竭。” 
●葉109 
[本文] 至治之世，不尚賢，不使能 
[舟案] 《集釋》作“至德之世，不尚賢，不使能”，當從。 
天道篇第十三 
●葉113 
[本文] 聖人之心靜乎，天地之鑑也，萬物之鏡也。 
[舟案] 《應帝王篇》：“至人之用心若鏡。”義相比。 
[本文] 實則倫矣 
[舟案] 《集釋》作“實者倫矣”。 
●葉114 
[本文] 覆載天地、刻彫眾形而不為朽 
[舟案] 《集釋》“朽”作“巧”，按《集釋》是，當從。 
●葉115 
[本文] 羽毛之容 
[舟案] 《集釋》作“羽旄之容”。 
●葉117 
[本文] 禮法度數 
[舟案] 《集釋》作“禮法數度”，然本篇前處已有此句，《集釋》、《集解》皆作“禮法度數”，此處似不當改易，未知《集釋》、《集解》孰是。 
[本文] 此吾所以用心也 
[舟案] 《集釋》作“此吾所以用心已”，當從。 
●葉118 
[本文] 幾乎後言 
[集解] 近乎後世迂儒之言 
[舟案] 《集解》謬甚，直是癡人説夢。此句不成義，存疑可也。 
●葉119 
[本文] 昔者子呼我牛也而謂之牛，呼我馬也而謂之馬。 
[舟案] 《應帝王篇》：“一以己為馬，一以己為牛。”義相比。 
天運第十四 
●葉123 
[本文] 利澤施於萬世，天下莫知也 
[舟案] 《大宗師篇》：“利澤施乎萬物，不為愛人。”又，“澤及萬世而不爲仁”。《天道篇》：“澤及萬世而不爲仁。” 
[本文] 建之以太清 
[舟案] 《集釋》作“建之以大清”，可通。 
●葉125 
[本文] 聼之不聞其聲，視之不見其形 
[舟案] 《天地篇》：“視乎冥冥，聼乎无聲。”《知北游篇》：“視之无形，聼之无聲。” 
●葉126 
[本文] 其里之醜人見而美之 
[舟案] 《集釋》見下有之字 
[本文] 挈妻子而去之走 
[舟案] 《集釋》无之字 
●葉127 
[本文] 止可一宿而不可以久處 
[舟案] 《集釋》作“止可一宿而不可久處”，當從。 
●葉129 
[本文] 乘乎雲氣而養乎陰陽 
[舟案] 《集釋》作“乘雲氣而養乎陰陽”，无上乎字，當從。 
●葉130 
[本文] 上悖日月之明，下爍山川之精，中墮四時之施。 
[舟案] 《胠篋篇》：“故上悖日月之明，下爍山川之精，中墮四時之施。” 
[本文] 甚矣夫！人之難說也，道之難明邪！ 
[舟案] 標點或不當如是。當作“甚矣夫人之難說也！道之難明邪？”。 
●葉131 
[本文] 久矣夫，丘不與化爲人！不與化爲人，安能化人！ 
[集解] 不能與造化為一人 
[舟案] 《集解》說非是。《大宗師篇》：“彼者與造物者爲人。”《集解》引王引之說“爲人，猶言為耦”云云，甚是。此處上二人字亦然，下人字如字。 
刻意第十五 
●葉133 
[本文] 其寢不夢，其覺无憂 
[舟案] 《大宗師篇》：“其寢不夢，其覺无憂。” 
繕性第十六 
●葉137 
[本文] 危然處其所而反其性，己又何為哉！ 
[舟案] “己”，《集釋》作已，屬上讀。 
秋水第十七 
●葉139 
（《集解》引王引之說，右一行）：“後人以此篇有‘埳井鼃’之語。” 
[舟案] 此處當作“後人以此篇有‘埳井之鼃’之語”。 
●葉142 
[本文] 知豪末之為丘山也，則差數等矣 
[舟案] 《集釋》“等”作覩，於《集解》異，未知孰是。《集解》似義勝。 
●葉143 
[本文] 女惡知貴賤之門，大小之家 
[舟案] 大小，《集釋》作小大，當據乙 
[本文] 何少何多，是謂謝施 
[集解]謝天之施而已 
[舟案] 《集解》說非是。司馬彪云：“謝，代也；施，用也。”《文選》潘安仁《閒居賦》：“陰謝陽施。”李善注甚精詳，可參。 
●葉144 
[本文] 火弗能熱，水弗能溺 
[舟案] 《大宗師篇》：“入水不濡，如火不熱。” 
[本文] 知天人之行，本乎天，位乎德 
[舟案] 德，《集釋》作得。郭象注亦有“未乎得”字樣，當據改 
●葉146 
[本文] 龍少學先生之道 
[舟案] 《集釋》作“龍少學先王之道”，是。 
[本文] 雜堅白 
[舟案] 《集釋》作“離堅白” 
[本文] 公子牟隱机太息 
[舟案] 《集釋》太作大，通 
[本文] ……此亦至矣，夫子奚不時來入觀乎！ 
[舟案] 標點不當如是。當點作“……此亦至矣夫！子奚不時來入觀乎？”以埳井之鼃不應稱東海之鱉為“夫子”也。 
●葉147 
[本文] 且子獨不聞壽陵餘子之學行於邯鄲與？ 
[舟案] 《集釋》聞下有夫字 
●葉148 
[本文] 子固非魚矣 
[舟案] 《集釋》矣作也 
至樂第十八 
●葉151 
[本文] 生者，假借也；假之而生生者，塵垢也。死生為晝夜。 
[舟案] 《田子方篇》：“四肢百軆將為塵垢，而死生終始為晝夜。”義相比。 
●葉152 
[本文] 故必相與異 
[舟案] 《集釋》故作彼 
●葉155 
[本文] 其名曰乾餘骨 
[舟案] 《集釋》“曰”作“爲” 
達生篇第十九 
●葉156 
[本文] 合則成體，散則成始 
[舟案] 《天運篇》：“龍合而成體，散而成章。” 
●葉157 
[本文] 聖人藏于天，故莫之能傷也 
[集解]引《列子》畢 
[舟案] 王說恐非。《集釋》以列子之言領至下文“民幾乎以其真”，是。 
●葉159 
[本文] 操拔篲以倚門庭 
[舟案] 《集釋》倚作侍 
●葉160 
[本文] 吾將三月[左提手旁，右豢]汝 
[舟案] 《集釋》作[牛豢]，所引《釋文》同。 
山木第二十 
●葉175 
[本文] 入其俗，從其俗 
[舟案] 《集釋》點校據《闕誤》引成玄英本作“入其俗，從其令”，註疏皆同，則作“令”是。 
[本文] 逆旅有妾二人 
[舟案] 《集釋》作“逆旅人有妾二人”。 
田子方第二十一 
●葉176 
[本文] 人貌而天虛，緣而葆真。 
[集解] 俞云：“《淮南•俶真訓》‘虛室生白’，注：‘虛，心也。’此謂人貌而天心。古以‘虛’屬下讀，非。” 
[舟案] 俞說謬甚。覆《淮南子•俶真篇》，云：“虛室生白。”高誘注：“虛，心也；室，身也；白，道也。能虛其心以生於道，道性无欲，吉祥來止舍也。”案淮南“虛室生白”，乃襲用《莊子•人間世》成句，《釋文》引司馬彪云：“室，喻心。心能空虛，則純白獨生也。”所釋甚為精當。今本《淮南子》高誘此注雖已錯訛不可讀，不得淮南本義，然高誘亦知此係取譬，以爲以“虛”喻“心”也。 俞氏泥於文字，遂以爲“虛”可訓“心”矣。嘗試論之：若虛可訓心，則室可訓身矣，白可訓道矣，可乎？ 故知舊讀不誤，而俞說為非也。又，王氏《集解》於《人間世》“虛室生白”引司馬彪注以釋，而此處竟採已錯訛之《淮南子》注而不之辯，適可見其治学之粗疏。 
●葉179 
[本文] 四肢百軆將為塵垢，而死生終始為晝夜 
[舟案] 《至樂篇》：“生者，假借也；假之而生生者，塵垢也。死生為晝夜。” 
●葉183 
[本文] 肩吾問於孫叔敖曰：“子三為令尹而不榮華，三去之而无憂色。” 
[舟案] 《論語•公冶長》：“令尹子文三仕為令尹。”屬之令尹子文，與《莊子》相異。案此事傳聞多歧，《國語•楚語》、《潛夫論•遏利篇》同於《論語》，而《荀子•堯問篇》、《呂氏春秋•知分篇》、《淮南子•道應篇》、《史記》與《漢書》之《鄒陽傳》、《史記•循吏列傳》同於《莊子》，殆不可究詰。 
[本文] 死生亦大矣，而无變乎己 
[舟案] 《齊物論篇》：“死生无變於己。”《德充符篇》：“死生亦大矣，而不得與之變。” 
知北游第二十二 
●葉189 
[本文] 人生天地之間，若白駒之過郤，忽然而已 
[舟案] 《盜跖篇》：“天與地无窮，人死者有時，操有時之具爾託於无窮之間，忽然无異騏驥之馳過郤也。”與此義相比。 
●葉190 
[本文] 夫子之問也，故不足質 
[舟案] 《集釋》作“故不及質”，是。足字非。 
●葉191 
[本文] 視之无形，聼之无聲 
[舟案] 《天地篇》：“視乎冥冥，聼乎无聲。”又，《天運篇》：“視乎冥冥，聼乎无聲。” 
●葉194 
[本文] 與物化者，一不化者也 
[舟案] 《則陽篇》：“與物化者，一不化者也。” 
襍篇 
庚桑楚第二十三 
●葉200 
[本文] 行不知所之，居不知所為 
[舟案] 《馬蹄篇》：“民居不知所為，行不知所之。”又，本篇：“動不知所為，行不知所之。” 
●葉201 
[本文] 身若槁木之枝而心若死灰矣 
[舟案] 《集釋》无“矣”字 
[本文] 知止乎其知所不能知，至矣 
[舟案] 《徐无鬼篇》：“而言休乎知之所不知，至矣。” 
●葉202 
[本文] 无所逃於天地之間 
[舟案] 《人世間篇》：“无所逃於天地之間。” 
●葉203 
[本文] 其成也，毀也 
[舟案] 《齊物論篇》：“其成也，毀也。” 
●葉204 
[本文] 以无有爲首，以生為體，以死為尻 
[舟案] 《大宗師篇》：“以无爲首，以生為脊，以死為尻。” 
●葉205 
[本文] 使人以己為節 
[舟案] 己為，《集釋》作爲己，當據乙 
[本文] 富貴顯嚴名利六者 
[舟案] 富貴，《集釋》作貴富，當據乙 
●葉206 
[本文] 羿工乎中微而拙於使人无己譽 
[舟案] 《集釋》於作乎 
徐无鬼第二十四 
●葉210 
[本文] 而況乎兄弟親戚之謦咳其側者乎 
[舟案] 《集釋》而作又，點校者云世德堂本作而 
●葉211 
[本文] 君必无盛鶴列于麗譙之間 
[舟按] 《集釋》君下有亦字 
●葉216 
[本文] 仲父之病病矣，可不謂云 
[舟案] 《集釋》同。點校者以江南古藏本及李氏本及成疏改爲“諱”，是 
●葉217 
[本文] 王命相者趨射 
[舟案] 《集釋》射下有“之”字 
●葉218 
[本文] 而言休乎知之所不知，至矣。 
[舟案] 《庚桑楚篇》：“知止乎其知所不能知，至矣。” 
●葉223 
[本文] 人之於知也少，雖少，恃其所不知而後知天之所謂也 
[舟案] 《則陽篇》：“人皆尊其知之所知，而莫知恃其知之所不知而後知。” 
●葉224 
[本文] 則可不謂有大揚榷乎 
[集解]成云：“其道廣大，豈不謂顯揚妙理而榷實論之乎？” 
[舟案] 成説非是。《廣雅》：“揚榷，都凡也。”《文選》左太沖《魏都賦》李善注引《淮南子》許慎注：“揚榷，略也。”《韓非子》有《揚榷篇》。由是可知，揚榷，大略也。 
則陽第二十五 
●葉225 
[本文] 非夫佞人正德，其孰能撓焉 
[舟案] 《集釋》撓作橈。 
[本文] 其達也使王公忘其爵祿而化卑 
[舟案] 《集釋》爵祿上无“其”字 
●葉228 
[本文] 王曰：“然則若何？” 
[舟案] 《集釋》王作君 
●葉231 
[本文] 士民安得不偽 
[舟案] 《集釋》“得”作“取” 
●葉234 
[本文] 因其大而好以讀之 
[舟案] 《集釋》作“因其大以號而讀之”。 
[本文] 孰偏於其理？ 
[舟案] 《集釋》偏作徧 
外物第二十六 
●葉237 
[本文] 藏其血三年化而為碧 
[舟案] 化而，《集釋》作而化，當據乙 
●葉238 
[本文] 蒼梧以北 
[舟案] 《集釋》以作已 
●葉239 
[本文] 儒以詩禮發冢 
[集解]求詩禮，發古冢 
[舟案] 《集解》非。以詩禮發冢者，徵引詩禮以文其盜賊之行耳 
●葉240 
[本文] 與其譽堯而非桀，不如兩忘二閉其所譽 
[集解]語又見《齊物論篇》，下四字作“廢其道”。 
[舟案] 《齊物論篇》无此語，王氏偶失翻檢。《大宗師篇》乃有之。下四字作“化其道”。 
●葉241 
[本文] 夫地非不廣且大也 
[舟案] 《集釋》夫作天，疑係手民之誤。夫字義勝 
●葉243 
[本文] 湯與務光天下，務光努之 
[舟案] 《集釋》无“天下”二字 
●葉244 
[本文] 吾安得忘言之人而與之言哉 
[舟案] 《集釋》安得下有“夫”字 
寓言第二十七 
●葉248 
[本文] 向也括而今被髮 
[舟案] 《集釋》而今下有“也”字 
讓王第二十八 
●葉253 
[本文] 多為身棄生以殉物 
[舟案] 《集釋》“為”作危，是 
盜蹠第二十九 
●葉262 
[本文] 臥則居居，起則于于 
[舟案] 《應帝王篇》：“其臥徐徐，其覺于于。” 
●葉263 
[本文] 至於子胥比干 
[舟案] 《集釋》於作于 
●葉264 
[本文] 天與地无窮，人死者有時，操有時之具爾託於无窮之間，忽然无異騏驥之馳過郤也。” 
[舟案] 《知北游篇》：“人生天地之間，若白駒之過郤，忽然而已。” 
●葉266 
[本文] 武王伐紂 
[舟案] 《集釋》伐作殺 
●葉267 
[本文] 俠人之勇力而不為威強 
[舟案] 《集釋》“不”作以 
說劍第三十 
●葉272 
[本文] 此劍值之亦无前 
[舟案] 《集釋》值作直 
漁父第三十一 
●葉276 
[本文] 子之早湛於人偽 
[舟案] 《集釋》早作蚤，通 
[本文] 今漁者杖挐逆立 
[舟案] 漁者，《集釋》作“漁父” 
[本文] 萬物之所出也 
[舟案] 《集釋》出作由 
列禦寇第三十二 
●葉278 
[本文] 汝處已，人將保汝矣 
[舟案] 《集釋》作“汝處己，人將保女矣”。 
●葉279 
[本文] 潤河九里 
[舟案] 潤河，《集釋》作河潤，當據乙 
●葉282 
[本文] 魯哀公問於顏闔 
[舟案] 《集釋》於作乎 
天下第三十三 
●葉288 
[本文] 己之大循 
[舟案] 《集釋》己作已 
●葉290 
[本文] 相里勤之弟子五侯之徒，南方之墨者（成云：“姓相里，名勤，南方之墨師。”）苦獲、己齒、鄧陵子之屬，俱誦墨經，相謂別墨。（自謂墨之別派） 
[舟案] 《集解》承成疏，以“南方之墨者”屬上讀，非是。又案，“相謂別墨”，是以正宗自居而以他人為別墨也。《韓非子•顯學》：“孔、墨之後，儒分爲八，墨離為三，取舍相反不同，而皆自謂真孔、墨。”可證。 
●葉295 
[本文] 銳則拙矣 
[舟案] 《集釋》拙作挫 
●葉297 
[本文] 我知天下之中央，燕之北，越之南是也 
[集解]此擬議地球中懸，陸路可達，故燕北即是越南 
[舟案] 王氏之說迂甚。當恵施之時，何由知地球中懸之說？燕之北而越之南，是无有也。以證天下中央之不可知也。 
●葉299 
[本文] 弱於德，陳於物 
[舟案] 《集釋》陳作強 

本來是打算整理一個完整的《莊子》本文的電子本的，可是後來放棄了，一是太費工夫，而是非常不適應坐在電腦前做校對工作。好在新編諸子集成隨處可得，如此則校《集解》便庶幾相當於整理本文了。錄入錯誤和其他錯誤，歡迎多批評，唯不吝賜教是荷。舟識albcamus@gmail.com




1


